b'\n_START_ARTICLE_\nEdmuntas Matusevi\xc4\x8dius\n_START_PARAGRAPH_\nEdmuntas Matusevi\xc4\x8dius (g. 1958\xc2\xa0m. baland\xc5\xbeio 10 d. Norilske (Krasnojarsko kra\xc5\xa1tas, Rusijos federacija))\xc2\xa0\xe2\x80\x93 Lietuvos ieties metikas ir beisbolininkas, treneris.\n_START_SECTION_\nBiografija\n_START_PARAGRAPH_\nGim\xc4\x97 politinio kalinio \xc5\xa1eimoje Sibire. 1960 m. Matusevi\xc4\x8diai gr\xc4\xaf\xc5\xbeo \xc4\xaf Lietuv\xc4\x85. Apsigyveno Joni\xc5\xa1kio rajono Jaki\xc5\xa1ki\xc5\xb3 kaime, v\xc4\x97liau persik\xc4\x97l\xc4\x97 \xc4\xaf Taurag\xc4\x99, kur 1976 m. Edmuntas baig\xc4\x97 vidurin\xc4\x99 mokykl\xc4\x85. Jis studijavo Vilniaus universiteto Pramon\xc4\x97s fakultete, v\xc4\x97liau per\xc4\x97jo \xc4\xaf Vilniaus pedagogin\xc4\xaf institut\xc4\x85, kur\xc4\xaf baig\xc4\x97 1989 m._NEWLINE_Dirbo ieties metimo treneriu. 1986 m. dalyvavo likviduojant \xc4\x8cernobylio atomin\xc4\x97s elektrin\xc4\x97s avarijos pasekmes. 1988\xe2\x80\x932000 m. verslininkas, nuo 2001 m. dirbo K\xc5\xabno kult\xc5\xabros ir sporto departamente. Karaliaus Mindaugo beisbolo klubo visuomeninis treneris, 2006 m. i\xc5\xa1rinktas Lietuvos beisbolo asociacijos generaliniu sekretoriumi. Buvo vienas i\xc5\xa1 Naujosios s\xc4\x85jungos (socialliberal\xc5\xb3) steig\xc4\x97j\xc5\xb3, i\xc5\xa1rinktas \xc4\xaf \xc5\xa1ios partijos taryb\xc4\x85. 2000 m. \xc5\xa0ilut\xc4\x97s rinkim\xc5\xb3 apygardoje kandidatavo rinkimuose \xc4\xaf Lietuvos Respublikos Seim\xc4\x85.\n_START_SECTION_\nSportininko kelias\n_START_PARAGRAPH_\nAktyviau sportuoti prad\xc4\x97jo studij\xc5\xb3 metais, lengvosios atletikos treneriu buvo A. Celie\xc5\xa1ius. \xc5\xa0e\xc5\xa1is kartus (1978, 1980, 1981, 1983, 1984 ir 1987 metais) tapo Lietuvos TSR, o 1977 m. \xe2\x80\x93 SSRS jauni\xc5\xb3 \xc4\x8dempionu. Daugkartinis respublikini\xc5\xb3 ir s\xc4\x85jungini\xc5\xb3 ieties metimo var\xc5\xbeyb\xc5\xb3 nugal\xc4\x97tojas bei prizininkas. 1987 m. Edmunto Matusevi\xc4\x8diaus pasiektas Lietuvos ieties metimo rekordas (76,92 m) i\xc5\xa1silaik\xc4\x97 nepagerintas net vienuolika met\xc5\xb3. 1988 m. d\xc4\x97l rimt\xc5\xb3 nugaros skausm\xc5\xb3 jis buvo priverstas nutraukti kultivuoti lengvosios atletikos sport\xc4\x85._NEWLINE_Susidom\xc4\x97jo beisbolu, kur patirtos traumos trikd\xc4\x97 ma\xc5\xbeiau. 1990 m. su \xc5\xbdalgiriu, 1991 m. su Paneriu\xe2\x80\x93Deka, 1992 m. su Paneriu ir 1996, 1997, 2001, 2004 metais su Juoduoju vikingu tapo Lietuvos beisbolo \xc4\x8dempionu. Daugkartinis Lietuvos beisbolo pirmenybi\xc5\xb3 prizininkas. 1989\xe2\x80\x9390 m. buvo kvie\xc4\x8diamas \xc4\xaf SSRS beisbolo rinktin\xc4\x99. 1991 ir 1992 metais su Maskvos MXTI\xe2\x80\x93Krasnyje djavoly komanda laim\xc4\x97jo NVS beisbolo \xc4\x8dempionat\xc4\x85.\n_START_SECTION_\n\xc5\xa0eima\n_START_PARAGRAPH_\n\xc5\xbdmona Dalia Zaurait\xc4\x97-Matusevi\xc4\x8dien\xc4\x97 \xe2\x80\x93 pedagog\xc4\x97, olimpiet\xc4\x97, SSRS ir Lietuvos daugkartin\xc4\x97 b\xc4\x97gimo \xc4\x8dempion\xc4\x97 bei rekordinink\xc4\x97. Sportininko keli\xc4\x85 pasirinko ir judviej\xc5\xb3 s\xc5\xabn\xc5\xabs: Edgaras \xe2\x80\x93 krep\xc5\xa1in\xc4\xaf; Edvardas \xe2\x80\x93 lengv\xc4\x85j\xc4\x85 atletik\xc4\x85 (Lietuvos ieties metimo \xc4\x8dempionas) ir beisbol\xc4\x85 (\xc5\xa1alies rinktin\xc4\x97s narys, \xc4\x8cekijos \xc4\x8dempion\xc5\xb3 \xe2\x80\x93 Brno \xe2\x80\x9eDra\xc4\x8di\xe2\x80\x9c komandos \xe2\x80\x93 \xc5\xbeaid\xc4\x97jas); Edis \xe2\x80\x93 lengv\xc4\x85j\xc4\x85 atletik\xc4\x85 (2015 m. Europos jaunimo \xc4\x8dempionato ieties metimo rungties prizininkas, 2017 m. pasiek\xc4\x97 Lietuvos nacionalin\xc4\xaf rekord\xc4\x85.).'